Document ID: 32012R0446

KOMISIJOS DELEGUOTASIS REGLAMENTAS (ES) Nr. 446/2012
2012 m. kovo 21 d.
kuriuo Europos Parlamento ir Tarybos reglamentas (EB) Nr. 1060/2009 papildomas nuostatomis dėl techninių reguliavimo standartų, taikomų reitingų duomenų, kuriuos kredito reitingų agentūros turi periodiškai teikti Europos vertybinių popierių ir rinkų institucijai, turiniui ir formai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), ypač į jo 21 straipsnio 4 dalies e punktą,
kadangi:
(1)
Reglamento (EB) Nr. 1060/2009 21 straipsnio 4 dalies e punktu reikalaujama, kad iki 2012 m. sausio 2 d. Europos vertybinių popierių ir rinkų institucija (EVPRI) pateiktų Komisijai patvirtinti techninių reguliavimo standartų projektus dėl reitingų duomenų, kuriuos kredito reitingų agentūros turi periodiškai teikti EVPRI, turinio ir formos. Šio periodinio duomenų teikimo tikslas - sudaryti sąlygas EVPRI atlikti savo pareigą, susijusią su kredito reitingų agentūrų nuolatine priežiūra, kaip nustatyta to reglamento 21 straipsnio 1 dalimi;
(2)
teikiant reitingų duomenis turėtų būti sudarytos sąlygos EVPRI atidžiai prižiūrėti kredito reitingų agentūrų elgesį ir veiklą, kad būtų galima nedelsiant reaguoti į faktinius ar galimus Reglamento (EB) Nr. 1060/2009 reikalavimų pažeidimus. Todėl paprastai reikėtų reitingų duomenis EVPRI teikti kas mėnesį. Tačiau, siekiant užtikrinti proporcingumą, kredito reitingų agentūros, turinčios mažiau kaip 50 darbuotojų ir nepriklausančios grupei, turėtų turėti galimybę reitingų duomenis teikti kas du mėnesius, o ne kas mėnesį. Vis dėlto EVPRI turėtų turėti galimybę reikalauti, kad tos kredito reitingų agentūros duomenis teiktų kas mėnesį, atsižvelgiant į jų reitingų skaičių ir tipą, įskaitant kredito tyrimo sudėtingumą, reitinguojamų priemonių ar emitentų svarbą ir reitingų tinkamumą naudoti tokiais tikslais kaip Europos Parlamento ir Tarybos direktyvoje 2006/48/EB (2) nustatyti tikslai;
(3)
teiktini duomenys turėtų būti teikiami standartine forma, kad EVPRI galėtų įrašus gauti ir tvarkyti savo vidaus sistemose automatiškai. Dėl laikui bėgant vykstančios techninės pažangos EVPRI gali tekti atnaujinti tam tikras technines duomenų teikimo instrukcijas, susijusias su rinkmenų, kurias turi teikti kredito reitingų agentūros, perdavimu arba formatu, ir apie tai pranešti konkrečiais pranešimais ar gairėmis;
(4)
siekiant užtikrinti, kad būtų teikiami išsamūs ir teisingi reitingų duomenys, ir atsižvelgti į tolesnius finansų rinkų pokyčius, svarbu kredito reitingų agentūroms suteikti galimybę parengti tinkamas sistemas ir procedūras pagal EVPRI nustatytas technines specifikacijas. Todėl šis reglamentas turi įsigalioti tik praėjus šešiems mėnesiams po jo paskelbimo. Iki to laiko kredito reitingų agentūros turėtų reitingų duomenis periodiškai teikti pagal Europos vertybinių popierių rinkos priežiūros institucijų komiteto pateiktas galiojančias gaires;
(5)
grupei priklausančios kredito reitingų agentūros turėtų turėti galimybę savo reitingų duomenis EVPRI teikti atskirai arba įgalioti vieną iš kitų grupei priklausančių agentūrų duomenis teikti visų grupės narių, kuriems taikomi duomenų teikimo reikalavimai, vardu;
(6)
šis reglamentas pagrįstas techninių reguliavimo standartų projektais, kuriuos EVPRI pateikė Komisijai pagal Europos Parlamento ir Tarybos reglamento (ES) Nr. 1095/2010 (3) 10 straipsnį;
(7)
EVPRI surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias išlaidas ir naudą ir paprašė, kad pagal Reglamento (ES) Nr. 1095/2010 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nustatomas reitingų duomenų, kuriuos kredito reitingų agentūros turi periodiškai teikti, kad Europos vertybinių popierių ir rinkų institucija (EVPRI) galėtų vykdyti nuolatinę priežiūrą, turinys ir forma pagal Reglamento (EB) Nr. 1060/2009 21 straipsnio 4 dalies e punktą.
2 straipsnis
Ataskaitų teikimo principai
1. Kredito reitingų agentūros laikosi šiuo reglamentu nustatytų reikalavimų ir atsako už EVPRI teikiamų duomenų tikslumą ir išsamumą.
2. Kredito reitingų agentūrų grupės nariai gali įgalioti vieną narį pagal šį reglamentą reikalaujamus duomenis teikti savo vardu ir kitų grupės narių vardu. Kiekviena kredito reitingų agentūra, kurios vardu teikiami duomenys, yra nurodoma EVPRI teikiamuose duomenyse.
3. Pagal šį reglamentą teikiamos ataskaitos yra teikiamos kas mėnesį ir jose nurodomi reitingų duomenys, susiję su praėjusiu kalendoriniu mėnesiu.
4. Kredito reitingų agentūros, turinčios mažiau kaip 50 darbuotojų ir nepriklausančios kredito reitingų agentūrų grupei, gali kas du mėnesius teikti reitingų duomenis, susijusius su praėjusiais dviem kalendoriniais mėnesiais, nebent EVPRI kredito reitingų agentūrą informuoja, kad atsižvelgiant į jos kredito reitingų pobūdį, sudėtingumą ir įvairovę reikalingos mėnesinės ataskaitos.
5. Ataskaitos EVPRI pateikiamos per penkiolika dienų nuo atitinkamo ataskaitinio laikotarpio pabaigos.
6. Kredito reitingų agentūros EVPRI nedelsdamos praneša apie išimtines aplinkybes, dėl kurių laikinai negali arba vėluoja pateikti ataskaitas pagal šį reglamentą.
3 straipsnis
Teiktini duomenys
1. Pasibaigus pirmajam ataskaitiniam laikotarpiui, kredito reitingų agentūra į EVPRI teikiamą ataskaitą įtraukia priedo 1 lentelėje nurodytus kokybinius duomenis. Jei tie duomenys per vėlesnį ataskaitinį laikotarpį pasikeičia, EVPRI pateikiami nauji duomenys.
2. Kredito reitingų agentūros priedo 2 lentelėje nurodytus duomenis teikia už kiekvieną veiksmą, kurį kredito reitingų agentūra atlieka, kaip nurodyta toje lentelėje, ir už kiekvieną kredito reitingą, susijusį su tuo veiksmu. Veiksmai, už kuriuos atsiskaitoma, yra susiję su kredito reitingais, suteiktais arba patvirtintais kredito reitingų agentūros.
3. Jei ataskaitiniu laikotarpiu neatlikta 2 lentelėje nurodytų veiksmų, kredito reitingų agentūra neprivalo apie tai pranešti.
4. Priedo 1 ir 2 lentelėse nurodyti duomenys EVPRI teikiami atskirose rinkmenose. 1 lentelėje nurodyti kokybiniai duomenys pateikiami prieš pateikiant 2 lentelėje nurodytus duomenis.
4 straipsnis
Reitingų tipai
1. Kredito reitingų agentūra reitingus, apie kuriuos teikiamos ataskaitos, suskirsto į šių tipų reitingus:
a)
įmonių reitingai;
b)
struktūrizuoto finansavimo reitingai;
c)
valstybių ir viešųjų finansų reitingai;
d)
padengtų obligacijų reitingai.
2. Taikant 1 dalį struktūrizuoto finansavimo reitingai yra susiję su finansine priemone ar kitu turtu, atsiradusiais dėl pakeitimo vertybiniais popieriais sandorio arba schemos, minimų Direktyvos 2006/48/EB 4 straipsnio 36 punkte.
Pranešdama struktūrizuotus finansinius reitingus, kredito reitingų agentūra priskiria reitingą prie vienos iš šių turto klasių:
a)
Turtu užtikrinti vertybiniai popieriai. Ši turto klasė apima paskolas automobiliams, laivams ir (arba) lėktuvams, paskolas studentams, vartojimo kreditus, sveikatos priežiūros paskolas, paskolas mobiliajam būstui, paskolas filmams statyti, paskolas komunalinių paslaugų įmonėms, išperkamąją įrangos nuomą, gautinas sumas padengiant kreditinės kortelės skolą, turto suvaržymus dėl nesumokėtų mokesčių, neveiksnias paskolas, su kredito įvykiais susietas obligacijas, paskolas poilsinėms transporto priemonėms ir iš pirkėjų gautinas sumas.
b)
Būsto hipoteka užtikrinti vertybiniai popieriai. Ši turto klasė apima pirminės ir antrinės rinkos būsto hipoteka užtikrintus vertybinius popierius ir nuosavo būsto įkeitimo paskolas.
c)
Komercine hipoteka užtikrinti vertybiniai popieriai. Ši turto klasė apima mažmeninės prekybos ar biuro nekilnojamojo turto paskolas, ligoninių paskolas, globos namų paskolas, saugojimo patalpų paskolas, viešbučių paskolas, slaugos namų paskolas, pramonės paskolas ir daugiabučių statybos paskolas.
d)
Užstatu užtikrinti skoliniai įsipareigojimai. Ši turto klasė apima užstatu užtikrintus paskolos įsipareigojimus, užstatu užtikrintus obligacijų įsipareigojimus, užstatu užtikrintus sintetinius įsipareigojimus, užstatu užtikrintus vienos skolos dalies įsipareigojimus, užstatu užtikrintus fondo įsipareigojimus, turtu užtikrintų vertybinių popierių užstatu užtikrintus skolinius įsipareigojimus ir užstatu užtikrintų skolinių įsipareigojimų užstatu užtikrintus skolinius įsipareigojimus.
e)
Turtu užtikrinti komerciniai vekseliai.
f)
Kitos struktūrizuotos finansinės priemonės, neįtrauktos į anksčiau paminėtas turto klases, kaip antai struktūrinės padengtos obligacijos, struktūrinio investavimo įmonės, su draudimu susiję vertybiniai popieriai ir išvestinių produktų įmonės.
3. Padengtų obligacijų reitingai yra susiję su padengtomis obligacijomis, kurios neįtrauktos į 2 dalyje pateiktą struktūrizuoto finansavimo reitingų turto klasių sąrašą.
5 straipsnis
Ataskaitų teikimo procedūros
1. Kredito reitingų agentūros duomenų rinkmenas teikia pagal EVPRI nurodytas XML schemas, naudodamosi EVPRI nustatyta ataskaitų teikimo sistema. Rinkmenų pavadinimai atitinka EVPRI nurodytą pavadinimų suteikimo tvarką.
2. Kredito reitingų agentūros EVPRI išsiųstas ir jos gautas rinkmenas elektronine forma saugo bent penkerius metus. Šios rinkmenos paprašius pateikiamos EVPRI.
3. Jei kredito reitingų agentūra pateiktuose duomenyse nustato faktinių klaidų, tuos duomenis ji panaikina ir pakeičia atitinkamais duomenimis.
4. Norėdama panaikinti duomenis, kredito reitingų agentūra EVPRI siunčia rinkmeną su priedo 3 lentelėje nurodytais laukeliais. Panaikinusi pirminius įrašus, kredito reitingų agentūra siunčia naują įrašų versiją naudodama rinkmeną su reikiamais 1 arba 2 lentelėje nurodytais laukeliais.
6 straipsnis
Įsigaliojimas
Šis reglamentas įsigalioja praėjus šešiems mėnesiams po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. kovo 21 d.

Labels: 4
19
10
12
15